Fil-każ tal-allegat abbuż fi skola fil-Ħamrun huwa allegat li hemm involuti tfal taħt l-erbatax-il sena u anke jekk fl-aħħar snin kien hemm bidla fil-liġi, li tneħħi minn fuqhom ir-responsabbiltà kriminali, dan ma jfissirx li jgħadduha lixxa jekk kemm-il darba jinstab li kisru l-liġi u fil-fatt abbużaw. Illum każi bħal dawn ikunu indirizzati bħala każi soċjali fejn l-intervent ma jkunx wieħed kriminali iżda wieħed ta' riforma. Ikkuntattjat mill-KullĦadd, avukat fil-kriminal ikkonferma li l-idea mhijiex li t-tfal li jinvolvu ruħhom fil-kriminalità jgħadduha lixxa. Iżda, il-ħsieb hu li huma ma jiġux trattati fis-sistema ta' ġustizzja kriminali iżda mis-sistema ta' ħarsien soċjali. F'Malta għandna s-sistema tal-ħarsien soċjali u l-possibilità ta' ħruġ ta' Care Orders dwar dawn it-tfal. Dan filwaqt li l-Kodiċi Kriminali jitkellem b'mod ċar dwar ir-responsabbiltà li tinġarr mill-ġenituri. Biex hekk il-liġi ma tfissirx li min għandu taħt l-erbatax-il sena jista' jagħmel li jrid mingħajr ħadd ma jġorr il-konsegwenzi. Intant, fl-aħħar sigħat il-pulizija ssoktat bl-investigazzjoni tagħha b'rabta mal-każ tal-iskola sekondarja fil-Ħamrun fejn tfajla qed tallega li kienet abbużata fil-klassi fil-preżenza tal-għalliem. Saħansitra l-ewwel każ li sar rapport dwaru instiga persuni oħra li wkoll għamlu numru ta' allegazzjonijiet, bil-pulizija tkellem minn tal-inqas erba' persuni oħra li wkoll qed jgħidu li saru avvanzi mhux xierqa fil-konfront tagħhom. Fl-aħħar sigħat l-għalliem tal-arti għadda l-ħin ikun interrogat id-depot wara li l-pulizija arrestatu mid-dar tiegħu. L-istess pulizija li fl-aħħar jiem dehret kontinwament fl-iskola tistħarreġ il-każ u saħansitra tqalleb dokumenti fil-klassi tal-għalliema. Il-każ qed ikun mistħarreġ b'kawtela kbira wkoll minħabba n-numru kbir ta' minuri involuti kemm fuq in-naħa tal-vittmi kif ukoll tal-akkużati. Kienu ħafna dawk li kkummentaw u filwaqt li bniedem jibqa' innoċenti sakemm jitressaq, il-Ministru tal-Edukazzjoni qal li ma jkunx aċċettabbli jekk jirriżulta li hemm abbuż. L-Union tal-Għalliema wkoll qalet li dan hu każ li jrid jiżviluppa, iżda sostniet li tispera li dan mhux xi każ ta' frame up.